
Bőrápolási szokások és a közösségi média

Bevezetés: A közösségi média használata jelentős mértékben megnövekedett az elmúlt évtizedben. Hipotézisünk szerint a fiatalabb generációk nagyobb figyelmet fordítanak a bőrápolásra és fényvédelemre. Kérdőívünkben 30 év alatt négy korcsoportban vizsgáltuk a napi bőrápolási szokásokat, elemeztük, hogy van-e különbség az adott korcsoportok között, valamint kíváncsiak voltunk, hogy milyen felületről tájékozódnak leggyakrabban a témával kapcsolatban.
Módszerek: A kutatás Google Forms kérdőív formájában történt, amit online juttattunk el a fiatalokhoz, főként a Facebookon keresztül. 32 kérdést tettünk fel az alábbi témákban: általános adatok, bőrgyógyászat, napi rutin, fényvédelem és a kitöltő forrásai. Eredmények értékeléséhez Fisher tesztet alkalmaztunk.
Eredmények: Összesen 367-en töltötték ki a kérdőívet, amelyből 329 bizonyult értékelhetőnek. Látható volt, hogy a fiatalkorúak (18 év alattiak) érdeklődése a bőr egészségével kapcsolatban még nem olyan jelentős, de ez a korral szignifikánsan nőtt, ahogyan a fényvédő használatának gyakorisága is. Másrészről viszont a fiatalabb korcsoport már hamarabb foglalkozik a bőrápolási rutinnal és mint ahogy várható volt, ők használják többet forrásként az Instagramot, Tiktokot és Facebookot. A vizsgált populáció leggyakrabban bőrápolási tanács miatt influencer oldalát kereste fel.
Megbeszélés: Vizsgálatunkból megállapíthatjuk, hogy az Y és Z generációnak fontos a bőrápolás és a fényvédelem. A bőrápolással kapcsolatos érdeklődés legtöbbször már 12 évesen elkezdődik, azonban a megfelelő alkalmazása későbbi életkorra tehető. A social media csatornák kiemelkedő szerepet töltenek be az információ áramlásában, a fiatalabb generációk tájékoztatásában. Adataink alapján megerősíthetjük, hogy primer prevenciós kampányok sikeréhez nagyban hozzájárulhat az, hogy a szakemberek mennyire tudnak ezeken a felületeken edukálni. 



